„Návrh“

Obec Čechynce v súlade s ustanoveniami §6 ods. 1 zákona č. 369/1990 Zb. o obecnom zriadení v znení neskorších predpisov a v znení zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov a podľa zákona č.79/2015 Z.z. o odpadoch.

**v y d á v a**

**VŠEOBECNE ZÁVÄZNÉ NARIADENIE OBCE**

**O MIESTNYCH DANIACH A MIESTNOM POPLATKU**

**ZA KOMUNÁLNE ODPADY A DROBNÉ STAVEBNÉ ODPADY**

**č. 1/2017**

**o podmienkach určovania a vyberania miestnych daní a miestneho poplatku za komunálne odpady a drobné stavebné odpady na území obce Čechynce**

**ÚVODNÉ USTANOVENIE**

**§ 1**

Obecné zastupiteľstvo v Čechynciach podľa § 11 ods. 4 písm. d) zákona č. 369/1990 Zb. o obecnom zriadení v znení neskorších predpisov **r o z h o d l o** , že v nadväznosti na § 98 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov a podľa zákona č.79/2015 Z.z. o odpadoch **zavádza** **v obci Čechynce s účinnosťou od 1. januára 2017 daň za psa, daň za užívanie verejného priestranstva a poplatok za komunálne odpady a drobné stavebné odpady.**

**Článok I**

**DAŇ ZA PSA**

**Predmet dane**

**§ 2**

(1) Predmetom dane za psa je pes starší ako 6 mesiacov chovaný fyzickou osobou alebo právnickou osobou.

(2) Predmetom dane za psa nie je

a) pes chovaný na vedecké účely a výskumné účely,

b) pes umiestnený v útulku zvierat,

c) pes so špeciálnym výcvikom na sprevádzanie nevidomej osoby,

d) pes, ktorého vlastní občan s ťažkým zdravotným postihnutím.

**Daňovník**

**§ 3**

Daňovníkom je fyzická osoba alebo právnická osoba, ktorá je

a) vlastníkom psa alebo

b) držiteľom psa, ak sa nedá preukázať, kto psa vlastní.

**Základ dane**

**§ 4**

Základom dane je počet psov.

**Sadzba dane**

**§ 5**

Daň za jedného psa sa stanovuje ročne **5 €.**

**Vznik a zánik daňovej povinnosti**

**§ 6**

Daňová povinnosť vzniká prvým dňom kalendárneho mesiaca nasledujúceho po mesiaci, v ktorom daňovník nadobudol psa, a zaniká prvým dňom mesiaca nasledujúceho po mesiaci, v ktorom daňovník už nie je vlastníkom alebo držiteľom psa.

**Oznamovacia povinnosť a platenie dane**

**§ 7**

(1) Daňovník je povinný písomne oznámiť vznik daňovej povinnosti správcovi dane do 30 dní od vzniku daňovej povinnosti a v tejto lehote zaplatiť daň na zdaňovacie obdobie alebo pomernú časť dane na zostávajúce mesiace zdaňovacieho obdobia, v ktorom vznikla daňová povinnosť.

(2) V ďalších zdaňovacích obdobiach je daň na zdaňovacie obdobie splatná bez vyrubenia do 31. januára tohto zdaňovacie obdobia.

(3) Ak daňová povinnosť zanikne v priebehu zdaňovacieho obdobia a daňovník to oznámi správcovi dane najneskôr do 30 dní odo dňa zániku daňovej povinnosti podľa § 5 , správca dane vráti pomernú časť dane za zostávajúce mesiace zdaňovacieho obdobia, za ktoré bola daň zaplatená.

(4) Vznik a zánik daňovej povinnosti oznamuje daňovník na Obecnom úrade v Čechynciach.

Daňovník vo svojom oznámení uvedie: svoje meno a priezvisko, svoju adresu, počet psov, dátum narodenia alebo vek psa, plemeno psa, farbu srsti, meno psa, pohlavie psa, dátum prihlásenia alebo odhlásenia psa (psov) a podpis daňovníka.

(5) Daň za psa sa platí v hotovosti do pokladne na Obecnom úrade v Čechynciach.

**Správa dane**

**§ 8**

Miestne príslušnou obcou je obec Čechynce, ak je na jej území pes chovaný.

**Oslobodenie od dane**

**§ 9**

Obec Čechynce ako správca dane neposkytuje oslobodenie od dane za psa.

**Článok II**

**DAŇ ZA UŽÍVANIE VEREJNÉHO PRIESTRANSTVA**

**Predmet dane**

**§ 10**

(1) Predmetom dane za užívanie verejného priestranstva je osobitné užívanie verejného priestranstva.

(2) Verejným priestranstvom na účely tohto nariadenia sú všetky verejnosti prístupné pozemky vo vlastníctve obce Čechynce.

(3) Osobitným užívaním verejného priestranstva sa rozumie umiestnenie zariadenia slúžiaceho na poskytovanie služieb, umiestnenie stavebného zariadenia, predajného zariadenia, zariadenia cirkusu, zariadenia lunaparku a iných atrakcií, umiestnenie skládky, trvalé parkovania vozidla mimo stráženého parkoviska a podobne.

**Daňovník**

**§ 11**

Daňovníkom je fyzická osoba alebo právnická osoba, ktorá verejné priestranstvo užíva.

**Základ dane**

**§ 12**

Základom dane za užívanie verejného priestranstva je výmera užívaného verejného priestranstva v m2.

**Sadzba dane**

**§ 13**

Sadzbu dane za užívanie verejného priestranstva určí obec v eurách za každý aj začatý m2 osobitne užívaného verejného priestranstva a každý aj začatý deň.

Obec Čechynce stanovuje sadzbu dane:

a) za zariadenie slúžiace na účely predaja tovarov a poskytovania služieb **0,75 €/m2/deň**

b) za účelom uskladnenia stavebného a iného materiálu  **0,20 €/m2/deň**

c) za zariadenie cirkusu, lunaparku a iných atrakcií **0,20 €/m2/deň**

 d) za trvalé parkovanie vozidla mimo stráženého parkoviska **0,10 €/m2/deň**

 Za trvalé parkovanie sa považuje parkovanie vozidla viac ako 7 kalendárnych dní

 v jednom kuse.

**Vznik a zánik daňovej povinnosti**

**§ 14**

Daňová povinnosť vzniká začatím užívania verejného priestranstva a zaniká skončením užívania verejného priestranstva.

**Správa dane**

**§ 15**

Miestne príslušnou obcou je obec Čechynce, ak sa na jej území užíva verejné priestranstvo.

**Oznamovacia povinnosť**

**§ 16**

(1) Daňovník je povinný 1 deň pred začatím užívania verejného priestranstva nahlásiť to na Obecnom úrade v Čechynciach.

(2) Daňovník v oznámení uvedie meno, adresu, miesto užívania, začiatok a plochu v m2.

(3) Ukončenie užívania verejného priestranstva daňovník oznámi okamžite, ale najneskôr do

 24 hod. po ukončení užívania na Obecnom úrade v Čechynciach.

**Platenie dane**

**§ 17**

Daňovník je povinný daň za užívanie verejného priestranstva zaplatiť ihneď po jeho ukončení

do pokladne na Obecnom úrade v Čechynciach.

**Oslobodenie od dane za užívanie verejného priestranstva**

**§ 18**

Obec Čechynce oslobodenie za užívanie verejného priestranstva neposkytuje.

**Článok III**

**MIESTNY POPLATOK ZA KOMUNÁLNE ODPADY**

**A DROBNÉ STAVEBNÉ ODPADY**

**Predmet miestneho poplatku**

**§ 19**

Miestny poplatok za komunálne odpady a drobné stavebné odpady sa platí za komunálne odpady a drobné stavebné odpady, ktoré vznikajú na území Obce Čechynce.

**Poplatník**

**§ 20**

Poplatok platí poplatník, ktorým je:

a) fyzická osoba, ktorá má v Obci Čechynce trvalý pobyt alebo prechodný pobyt alebo ktorá je na území obce oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávnatý porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľností ako vodná plocha,

b) právnická osoba, ktorá je oprávnená užívať alebo užíva nehnuteľnosť nachádzajúcu sa na

 území Obce Čechynce na iný účel ako na podnikanie,

c) podnikateľ, ktorý je oprávnený užívať alebo užíva nehnuteľnosť nachádzajúcu sa na území obce Čechynce na účel podnikania.

**Sadzba a určenie miestneho poplatku**

**§ 21**

(1) Podľa § 78 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady a podľa zákona č.79/2015 Z.z. o odpadoch sa sadzba poplatku za komunálny odpad a drobný stavebný odpad bez obsahu škodlivín v obci Čechynce určuje nasledovne :

(2) Výška miestneho poplatku za komunálny odpad na kalendárny deň a na jednu osobu je :

 - 0,0411 €

(3) Výška poplatku za drobný stavebný odpad bez obsahu škodlivín je :

- jeden liter 0,025 €,

- jeden kilogram 0,034 €

**Ohlásenie**

**§ 22**

(1) Poplatník je povinný do l mesiaca odo dňa vzniku povinnosti platiť poplatok, odo dňa, keď nastala skutočnosť, ktorá má vplyv na zánik poplatkovej povinnosti, ako aj od skončenia

obdobia určeného obcou, za ktoré platil poplatok, v prípade ak došlo k zmene už ohlásených

údajov, ohlásiť obci:

a) svoje meno, priezvisko, dátum narodenia, adresu trvalého pobytu, adresu prechodného pobytu; ak je poplatníkom podnikateľ obchodné meno, sídlo alebo miesto podnikania, IČO,

b) identifikačné údaje iných osôb, ak za ne plní povinnosti poplatníka podľa § 77 ods.7 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady a podľa zákona č.79/2015 Z.z.o odpadoch v znení neskorších predpisov.

c) údaje rozhodujúce na určenie poplatku podľa § 79 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov a podľa zákona č.79/2015 Z.z.o odpadoch spolu s ohlásením predloží aj doklady potvrdzujúce uvádzané údaje; ak súčasne požaduje zníženie alebo odpustenie poplatku podľa § 83 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov a podľa zákona č.79/2015 Z.z.o odpadoch aj doklady, ktoré odôvodňujú zníženie alebo odpustenie poplatku.

(2) Poplatník je oprávnený podať obci ohlásenie aj v prípade, ak zistí, že jeho povinnosť platiť poplatok má byť nižšia, ako mu bola vyrubená, alebo ak žiada o zníženie poplatku z dôvodu, že neužíva nehnuteľnosť, ktorú je oprávnený užívať.

**Vyrubenie a platba miestneho poplatku**

**§ 23**

(1) Obec Čechynce vyrubí miestny poplatok platobným výmerom každoročne do 15.marca sledovaného obdobia.

(2) Poplatok je splatný do 31.marca kalendárneho roka.

**Vrátenie, zníženie, odpustenie miestneho poplatku**

**§ 24**

(1) Obec poplatok zníži podľa najnižšej sadzby alebo odpustí za obdobie, za ktoré poplatník obci preukáže na základe podkladov:

- potvrdenie o prechodnom alebo trvalom pobyte a potvrdenie o zaplatení miestneho poplatku

 za komunálne odpady a drobné stavebné odpady v mieste prechodného alebo trvalého

 pobytu,

- potvrdenie o pobyte, prípadne bydlisku v zahraničí v úradnom jazyku SR,

- potvrdenie o zamestnaní v zahraničí v úradnom jazyku SR,

- potvrdenie o štúdiu v zahraničí v úradnom jazyku SR,

a) že sa v určenom období dlhodobo zdržiava alebo zdržiaval v zahraničí,

**Spoločné ustanovenia**

**§25**

Ostatné podrobnosti k miestnym daniam a k miestnemu poplatku za komunálne odpady a drobné stavebné odpady sú upravené v zákone č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov a v zákone č.79/2015 Z.z.o odpadoch.

**Záverečné ustanovenia**

**§ 26**

(1) Obecné zastupiteľstvo v Čechynciach sa na tomto všeobecne záväznom nariadení o miestnych daniach a miestnom poplatku za komunálne odpady a drobné stavebné odpady uznieslo dňa 12.12.2016

(2) Toto všeobecne záväzné nariadenie obce ruší Všeobecne záväzné nariadenie obce o miestnych daniach a miestnom poplatku za komunálne odpady a drobné stavebné odpady č.1/2016.

(2) Všeobecne záväzné nariadenie nadobúda právoplatnosť 15. dňom po vyvesení na úradnej

tabuli obecného úradu.

 Róbert Kupeček

 Starosta Obce Čechynce

Vyvesené: 28.11.2016

Zvesené:

Nadobúda účinnosť: